Okresná prokuratúra Košice I 
Mojmírova 5, 041 47 Košice 1

Sp. zn. : 1 Pv 31/14/8802	Košice I, 19.11.2014
EEČ : 2-63-388-2014

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako podnikateľ podnikajúci pod obchodným menom XXXXX - XXXXX, s miestom podnikania Trieda SNP 161/20, XXXXX-Západ, IČO: XXXXX v lehote splatnosti nezaplatil Sociálnej poisťovni, pobočke XXXXX, so sídlom Festivalové námestie č. 1, XXXXX poistné na sociálne poistenie, ako samostatne zárobkovo činná osoba za obdobie od 09/2011 do 01/2013 v celkovej výške 3.144,39 EUR,

lebo zanikla trestnosť činu

Odôvodnenie:
Uznesením povereného príslušníka Obvodného oddelenia Policajného zboru  XXXXX Staré mesto, ČVS: ORP-84/SM-KE-2014 zo dňa 10.01.2014 bolo podľa § 199 ods. 1 Trestného poriadku začaté trestné stíhanie a uznesením zo dňa 24.09.2014 bolo podľa § 206 ods. 1 Trestného poriadku vznesené obvinenie XXXXX za prečin nezaplatenia dane a poistného podľa § 278 ods. 1 Trestného zákona pre skutok, ako je uvedený vo výroku tohto uznesenia.

	Obvinený XXXXX dodatočne zaplatil poistné na sociálne poistenie za samostatne zárobkovo činnú osobu, ktoré je predmetom trestného stíhania, čo preukázal príjmovým pokladničným dokladom zo dňa 08.10.2014, teda ešte predtým, ako sa mohol oboznámiť s výsledkami vykonaného skráteného vyšetrovania. 

	Úhradu poistného na sociálne poistenie za samostatne zárobkovo činnú osobu potvrdila aj XXXXX, pobočka XXXXX. XXXXX, pobočka XXXXX tiež potvrdila, že voči obvinenému neeviduje iné trestné, resp. obdobné konanie (priestupkové a pod.). 

	Zo správy Všeobecnej zdravotnej poisťovne, a.s., ako aj Daňového úradu XXXXX je zrejmé, že obvinený nebol za obdobný čin v predchádzajúcich dvadsiatich štyroch mesiacoch postihnutý (§ 86 ods. 2 Trestného zákona).

	Vyššie uvedeným postupom obvinený splnil podmienky zániku trestnosti činu v zmysle § 86 ods. 1 písm. e) Trestného zákona účinného v čase spáchania skutku, podľa ktorého trestnosť trestného činu zaniká aj vtedy ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami a v zmysle § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

	Obvinený XXXXX teda dodatočne zaplatil dlžné poistné na sociálne poistenie za samostatne zárobkovo činnú osobu vo výške 3.144,39 EUR dňa 08.10.2014, teda ešte predtým, ako sa mohol oboznámiť po skončení skráteného vyšetrovania s vyšetrovacím spisom a súčasne splnil aj zákonné podmienky vyplývajúce z ust. § 86 ods. 2 Trestného zákona.  

	Preto bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Erika Konkolyová
prokurátorka